google/wiki40b huggingface dataset:
Maris Mändel

Maris Mändel (aastatel 2004–2012 Maris Suits; sündinud 4. septembril 1982) on eesti ehitusajaloolane ja muinsuskaitse spetsialist.
Tema peamised teadustöö uurimussuunad on Eesti 20. sajandi ehitusajalugu ja arhitektuuri restaureerimine. Ta on tegutsenud ka muinsuskaitselise järelevalve alal.

Haridustee

Ta lõpetas 2006. aastal Eesti Kunstiakadeemia muinsuskaitse ja restaureerimise osakonna bakalaureuseõppe ja 2009. aastal samas magistriõppe (kaitses magistrikraadi magistritööga "Varajane raudbetoon Eesti arhitektuuris. Restauraatori vaatenurk", juhendaja Mart Kalm).
2010. aastal asus ta õppima Eesti Kunstiakadeemia doktoriõppes. Käsiloleva doktoritöö "Silikaattellis Eesti ehituspärandis. Restaureerimise probleemid ja lähtekohad" juhendajad on Lembi-Merike Raado ja Mart Kalm.

Töökäik

2007. aastal asus magistrant Maris Suits tööle Eesti Kunstiakadeemiasse tunnitasulise lektorina. Alates 2013. aastast, nüüd juba doktorandina, lisandus lektoritööle teaduri ametikoht (0,50).
Carlos Saavedra Lamas

Carlos Saavedra Lamas (1. november 1878 – 5. mai 1959) oli Argentina teadlane ja poliitik, kes sai 1936. aastal esimese ladinaameeriklasena Nobeli rahuauhinna.
Saavedra Lamas sündis Buenos Aireses ja oli väljapaistev tudeng, saades Buenos Airese ülikoolis doktorikraadi õigusteadustes (cum laude). Seejärel alustas ta karjääri õigusteaduste, sotsioloogia ja poliitökonoomia õppejõuna.
Akadeemilise karjääri ajal keskendus Saavedra Lamas oma peamistes avaldatud töödes tööõigusele, rõhutades vajadust üldiselt tunnustatavale doktriinile tööjõu kasutamise kohta. Ta oli seotud Rahvusvahelise Tööorganisatsiooni (ILO) esimeste tegemistega, ja mitmed tema tööd said aluseks Argentina tööseadustikule.
1906. aastal algas tema poliitiline karjäär ja 1908. aastal valiti ta Argentina parlamenti, kus ta tegutses kahes järjestikuses koosseisus ning kus tema põhiteemaks olid rahvusvahelised suhted. 1915. aastal sai temast justiits- ja haridusminister.
Nobeli rahuauhinna sai ta selle eest, et Argentina välisministrina (1932–1938) vahendas ta kokkulepet, mis lõpetas Chaco sõja Paraguay ja Boliivia vahel ning algatas veel mitmepoolseid mittekallaletungilepinguid mitmete Lõuna-Ameerika ja Euroopa riikide vahel.
Väljapaistvaim neist oli edumeelne Lõuna-Ameerika sõjavastane pakt, mis sätestas, et sõjaolukorra tekkimise korral kahe või enama allakirjutanu vahel on ülejäänud allakirjutanud riigid kohustatud looma erikomiteesid sõjategevuse lõpetamiseks ning astuma diplomaatilisi ja majanduslikke samme mõlema vaenupoole vastu, kuni need lepivad kokku sõjategevuse lõpetamises. Selle leppe ratifitseerisid enamik Ladina-Ameerika riike ning hiljem võeti see vastu Rahvasteliidus, ning sellele kirjutasid alla ka Ameerika Ühendriigid ja 11 Euroopa riiki.
Aastal 1932 algatas ta Washingtoni 3. augusti deklaratsiooni, milles kinnitati, et Ameerika rahvad keelduvad tunnustamast territoriaalseid korraldusi, mis on saavutatud okupatsiooni või relvade jõul vallutamise teel.
Aastal 1936 valiti Saavedra Lamas Rahvasteliidu täiskogu presidendiks.
Aastatel 1941–1943 oli ta Buenos Airese ülikooli rektor, seejärel kuni aastani 1946 professor.
Carlos Saavedra Lamas on maetud La Recoleta surnuaiale Buenos Aireses.
Lüganuse kalmistu

Lüganuse kalmistu on kalmistu Lüganuse kihelkonnas Virumaal, tänapäevase haldusjaotuse järgi Ida-Viru maakonnas Lüganuse vallas, Lüganuse asulast 3 km kaugusel.
Vana-Vändra vald

Vana-Vändra vald (saksa keeles Alt-Fennern) oli vald Pärnumaal Vändra kihelkonnas. Valla pindala oli 184 km² ja elanikke oli 3595 (1934. aasta seisuga). Vald eksisteeris 1866–1939. Vald hõlmas endise Vändra valla lääneosa. Valla nime aluseks oli Vana-Vändra mõis (Alt-Fennern).
Vallas oli 688 talundit ja elamut ning nende kasutuses oli 14 775 ha maad (1929. aasta seisuga).
1892 liideti Vana-Vändra vallaga Vändra kirikuvald.
Tõrva kirik

Ajalugu

1882. aastal saadi Riias asuva konsistooriumi luba Soontaga – Roobe - Parve Vene Õigeusu Kiriku koosseisu kuuluv kogudus Tõrva üle tuua, kuna selle senine kirikuhoone oli 8 aastat tühjana seisnud.
Kirik ehitati Tõrvasse algselt Vene Õigeusu Kiriku koosseisu kuuluva kirikuna aastatel 1903–1905 Vene riigi raha eest. Ehitusmeister oli Karl Šurin. Kirik ehitati maakivist ja kaeti telliskivivooderdusega. Kahe kupli ja kellatorniga kirikut kattis tsinkplekist kelpkatus ja sammasesist püramiidkatus. Hoone kütmiseks oli kaks raudahju. Kiriku kõrvale ehitati ka preestri- ja köstrimaja. 28. detsembril 1905 toimus kiriku pidulik sisseõnnistamine Helme-Tõrva apostliku õigeusu Kristuse Sündimise Kiriku nime all.
Septembris 1944 sai kiriku katus ja kellatorn mürsutabamusi, mille tagajärjel kukkus kellatorn paari kuu möödudes kiriku katust lõhkudes alla. 1951. aastal leidis piiskop Roman Tang, et Helme-Tõrva kogudus tuleb laguneva kirikuhoone tõttu sulgeda. Purustatud hoone oli järgnevate aastate jooksul nii kooperatiivi lina- ja tsemendiladu, piimakombinaadi jääkelder kui ka võimla.
1987. aastal alustas Valga kolhooside ehituskontor (Valga KEK) lagunenud kiriku ümberehitamist noorte spetsialistide väljaõppekeskuseks, kuna hoone taastamine kirikuna ei olnud lubatud. Seoses Nõukogude Liidu võimu nõrgenemisega renoveeriti 1990. aasta detsembriks hoone AS Tõrva Ehituskontori poolt Kirik-Kammersaaliks.
1993. aasta oktoobris otsustas AS Tõrva Ehituskontor kammersaali 600 000 krooni eest koos sisustusega Tõrva linnale müüa, kuid Tõrva Linnavalitsusel ei jätkunud tehinguks raha. Sama aasta detsembris ostis ettevõte AS Granat kirikuhoone oksjonilt 1,2 miljoni krooni eest, kuid pani selle 1994. aastal 2,4 miljoni krooni eest müüki. Samal aastal ostis Eesti Evangeelse Luterliku Kiriku Konsistoorium selle 2 miljoni krooni suurust laenu võttes Helme kogudusele.

Haldus ja tegevus

Kuigi 1994. aastal sai kiriku omanikuks EELK Helme kogudus, avaldas Tõrva linnavalitsus 2007. aastal soovi kirik esindushooneks ära osta.
Tõrva kirikus tegutseva koguduse hallata on ka Helme kalmistu, mis paikneb vahetult linna loode piiril
1997. aastast juhib hoone tööd Sihtasutus Tõrva Kirik-Kammersaal. Sihtasutuse põhilised rahastajad on Tõrva Linnavalitsus, Helme Vallavalitsus, Eesti Kultuurkapital ja eraettevõtted. 1997. aastal sõlmis sihtasutus koostöölepingu Eesti Kontserdiga. Sellest ajast alates toimub Kirik-Kammersaalis igal aastal 4–5 nii eesti kui ka maailmakuulsate muusikute kontserti. Aastas toimub keskmiselt 15–20 näitust, 35–40 kontserti, lisaks loengud, aktused, rahvakalendri tähtpäevad, jumalateenistused, vastuvõtud, konverentsid. Kirik-Kammersaalis on laulatatud abielusid, tähistatud kuldpulmi ja toimunud ristimisi. Aastas külastab Tõrva Kirik-Kammersaali 6000–7000 inimest ja toimub keskmiselt 80–115 üritust.
Manivald

Manivald on eesti mehenimi.
1. jaanuari 2018 seisuga oli Eestis eesnimi Manivald 37 mehel. Manivald on Eestis populaarsuselt 1014. mehenimi.
Kõige populaarsem on eesnimi Manivald vanuserühmas 85+, kus neid on 10 000 elaniku kohta 2,42. Manivald on keskmiselt 65 aasta vanune (mediaanvanus on 67).
Johnsoni maakond (Arkansas)

Ajalugu

Maakond moodustati 1833. aastal.
Bad Essen

Geograafia

Bad Essen on Põhja-Saksa tasandikul, madala mäestiku üleminekul tasandikuks. Wieheni mäed katavad umbes lõunapoolse kolmandiku paigast ja ulatuvad kuni 211 m üle merepinna. Wieheni kõrgeim punkt mustal äärel Lintorfis. Paiga põhjaosa on tasane, keskmise kõrgusega 50 m üle merepinna. Hunte voolab läbi Bad Esseni idaosa põhjasuunas ja ristub Kesk-Saksa kanaliga Wittlages.
N-bromosuksiinimiid

N-bromosuksiinimiid on orgaanilises keemias broomimiseks kasutatav reagent. Süstemaatiline IUPAC-i nimetus on 1-bromo-2,5-pürrolidindioon, molekulaarvalem C₄H₄BrNO₂. Kasutatakse seda broomi allikana radikaalse asenduse ja elektrofiilse liitumise reaktsioonides ning happelises lahuses katioonse broomi allikana. 
N-bromosuksiinimiid on valge kristalliline pulber, sulamistemperatuur 175–178°C, vees on mittelahustuv, kuid lahustub polaarsetes aprotoonsetes solventides.
N-klorosuksiinimiid ja N-jodosuksiinimiid on orgaanilises sünteesis analoogselt kasutatavad vastavalt kloorimiseks ja joodimiseks.
Mikk Saar

Hariduskäik

Mikk on lõpetanud Tallinna Saksa Gümnaasiumi (endine Tallinna 54. Keskkool), õppinud Tallinna Muusikakeskkoolis ja kaks aastat Georg Otsa nimelises Muusikakoolis popdžässi erialal.

Muusikalid

Mikk on teinud kaasa mitmes muusikalis, näiteks "Oliver!", "Chicago", "Georg", "Chess" ja "Fantoom" ning mänginud peaosa muusikalis "Miss Saigon".

Tantsud tähtedega

2006. aastal võttis Mikk osa Kanal 2 telesaatest "Tantsud tähtedega", kus tema partner oli tantsija Olga Kosmina.
Koos osutusid nad aeglast valssi tantsides esimese saate võitjaks, kogudes žüriilt 22 punkti. Teises saates jäid nad rumbat tantsides 27 punktiga napilt teiseks ning kolmandas saates teenisid nad 32 punkti tantsuga tango ja saavutasid jällegi teise koha.
3. detsembril finaalsaates saavutasid nad esikoha, pälvides "Tantsud tähtedega" tšempionide tiitli.

Isiklikku

Saates "Tantsud tähtedega" tuli avalikuks Mikk Saare osalus aastaid tagasi toimunud pangapettuses, milles teda Tartu Maakohtus süüdistati Ühispangast ligi poolteise miljoni krooni varguses.
Lugu sai alguse 1997. aastal, millal siis vaid 16-aastane Mikk koos kahe vanema sugulasega, oma Ühispanga pangaarvet kasutades võttis välja vanemat tüüpi sularahaautomaatidest suuri summasid.
27. septembril 2007 lõpetas kohus kriminaalmenetluse, sest tegemist on teise astme kuritegudega, mille toimepanemisest oli möödunud üle 10 aasta ja mis seetõttu aegus.
Tema abikaasa on laulja Tanja Mihhailova. Nende kooselu sai alguse 2007. aastal ja 2016. aastal nad abiellusid. Pidulik tseremoonia toimus Itaalias Toscana villas. Neil sündis 16. veebruaril 2018 poeg Teodor.
María Colón

María Caridad Colón (sündinud 25. märtsil 1958 Baracoas) on Kuuba endine kergejõustiklane (odaviskaja).
292. Politsei Jalaväepataljon

292. Politsei Jalaväepataljon (Polizei Füsilier Bataillon 292) oli 1944. aastal Eestis mobiliseeritutest formeeritud  Politsei Jalaväepataljon Kolmanda Riigi sõjaväes. Väeosas suuruseks juunis 1944 oli 638 meest.
See väeosa tegutses ainult Eesti piirides. 11. aprillil 1944 allutati ta 1. Eesti Politseirügemendile. 1944. aasta kevadel paiknes pataljon Virumaa rannikul rannakaitses. Hiljem tegutses ta 300. Eriotstarbelise Diviisi operatiivalluvuses Tannenbergi liinil  Krivasoos. 
Tannenbergi liinilt taandumisel oli pataljon Tudulinnast Tamsallu taanduva kolonni lõpus ning piirati Punaarmee poolt Porkuni lahingus sisse ja kandis suuri kaotusi. Osa väeosast murdis piiramisrõngast välja ning läks mõni päev hiljem Lääne-Eestis laiali.
Olav Kyrre

Olav Haraldsson (Olav Kyrre (norra keeles 'rahumeelne') või Olav III; umbes 1050 – 1093 Haukbø Ranrikes (praegune Håkeby Rootsis Tanumi vallas) oli Norra kuningas aastail 1067–1093. Tema valitsusajal oli Norras pikk rahuperiood.
Olavi vanemad olid Norra kuningas Harald Hardråde ja Tora Torbergsdatter Giskest. Ta oli Erling Skjalgssoni tütretütre poeg, kuningas Olav II Haraldsson Püha poolvenna poeg ja kuningas Magnus II Haraldssoni vend.
Saagad ütlevad, et Olav oli koos oma vanema venna Magnus Haraldssoniga kaasas, kui nende isa, kuningas Harald Hardråde, pidas 1062 Hallandis Niså lahingu. Ükski skaldilauludest seda ei kinnita.
Olav võttis osa viikingite vallutusretkest Inglismaale 1066. aastal. 25. septembril toimunud Stamford Bridge'i lahingust ta osa ei võtnud, vaid oli sel ajal laevade juures. Selles lahingus langes Olavi isa Harald; seda sündmust peetakse viikingiajastu lõpuks. Pärast kaotust sõitis Olav koos Norra vägede jäänustega Orkney saartele, kus talvituti. Tagasi Norrasse jõuti 1067.
Isa surma järel jagas Olav Norra trooni oma vanema venna Magnus Haraldssoniga, kes oli kuningaks saanud 1065. Olav valitses Vikenit (Kagu-Norra), Magnus Norra põhja- ja läänepiirkondi. Pärast Magnuse surma haigusesse 1069. aastal sai Olavist Norra ainuvalitseja.
Olav sõlmis rahu Inglismaa kuninga William Vallutajaga. Samuti sõlmis ta rahu Taani kuninga Svend Estridseniga, ilma et sõda oleks alustatud, ning abiellus tema tütre Ingerid Svendsdatteriga. Pärast seda ta enam ühtki sõda ei pidanud, mille tõttu ta oma lisanime (vanapõhja kyrri ('rahumeelne')) saigi. Ta loobus oma eelkäijate püüdest kuningriiki Taani või Inglismaa arvel laiendada. Pärimuse kohaselt asutas Olav 1070. aastal Bergeni linna. Tema teine lisanimi oli bóndi ('talupoeg').
Ühe inglise allika järgi õppis Olav lugema ning kirjutama; ilmselt oli ta esimene Norra kuningas, kes seda tegi.
Tema valitsusajal tugevnes Norras kuningavõim ning käsitööliste ja kaupmeeste hulgas seati sisse gildisüsteem.
Tema valitsusajal pandi ilmselt esmakordselt kirja ka Norra seadused (Gulatingsloven).
Olav seadis sisse head suhted paavstiga ning Põhjamaade kirikujuhtkonnaga Bremenis, asutas nähtavasti Bergeni ja Nidarosi piiskopkonna ning laskis rajada Bergeni Kristuse kiriku ja Nidarosi vana toomkiriku (Kristuse kiriku).
Pärimuse järgi kahekordistas ta vahtkonna kuningatalus.
Kuninganna Ingerid Svendssatteriga Olavil lapsi ei olnud, kuid hilisem kuningas Magnus Paljasjalg oli tema vallaspoeg, kelle ema oli Tora Arnesdatter. Olav oli kuningas Håkon Magnusson Toresfostre onu.
Olav Kyrre on maetud Bergeni vanasse toomkirikusse (Kristuse kirikusse).
Umbes 1225. aastal kirjutas Snorri Sturluson saaga Olavist oma Heimskringlas. Et Olav sõdu ei pidanud, polnud Snorril tema 26 aastat kestnud valitsemisaja kohta kuigi palju öelda.
Aastal 1998 püstitati Bergenisse Olavi abstraktne ratsaskulptuur.
Barbie Tingz

"Barbie Tingz" on Ameerika naisräppari ja -laulja Nicki Minaji laul. Laul anti välja 12. aprill 2018 koos "Chun-Li'ga". 
10. aprillil 2018 andis Nicki nii "Barbie Tingzi" kui ka "Chun-Li" albumikaaned. 
"Barbie Tingzi" muusikavideo tuli välja 4. mail 2018.  Videos näitleb Nicki marionettnukku, plastnukku ja tantsijat (hiphop ja klassika). 
Esimese kümne päevaga osteti "Barbie Tingzi" 29 000 eksemplari ning see sai veebis 18 miljonit kuulamist.
Tambora (trumm)

Tambora (hispaania keeles tambor = trumm) on afrokariibi päritolu kahepoolne trumm, mida kasutatakse paljudes ladina-ameerika muusikastiilides. Tambora on oluline instrument eelkõige merengues, aga ka Colombiast pärit cumbias ning Venezuela gaitas.
Tamborat mängitakse traditsiooniliselt isteasendis, hoides trummi süles külili ning lüües ühte membraani trummipulga ja teist palja käega.
Tamboramängijaid nimetatakse tamborerodeks.
Aix-en-Provence

Saint Victoire'i mägi

Aix-en-Provence'ist idast asub Sainte-Victoire'i mägi, mis oli impressionisti Paul Cézanne'i lemmikobjekt.
Rutiil

Rutiil on oksiidne mineraal, titaani oksiid (titaandioksiid TiO₂).
Rutiil on levinuim looduslik titaani oksiid. Rutiilil on kaks polümorfset erimit ehk sama koostise, kuid teistsuguse kristallstruktuuriga mineraali: anataas ja brukiit.
Looduses on rutiilis alati ligi 15% teiste mineraalide jääke (eriti rauda, kuid ka tantaali, nioobiumi, kroomi ja tina).
Rutiilile on iseloomulik punakaspruun värvus, väga kõrge kaksikmurdumine (0,286...0,296) ja suur tihedus (4,23–5,5 g/cm³).
Rutiil esineb väikeste teradena peamiselt keskmise ja aluselise koostisega tardkivimeis, mõnes moondekivimis, mineraalsetes lõhedes, pegmatiidis ja setetes. Rutiil võib esineda nii eraldi kristallidena kui ka nn rutiili nõeltena, st piklike ja peenikeste kristallidena peamiselt kvartsi kristalli sisemuses. Rutiil on tavaline mineraal liiva raskete mineraalide fraktsioonis ning mõnes kohas rutiili kui titaani toorainet kaevandataksegi liivast. Suurim tootja on Austraalia.

Rutiil keraamikas

Rutiil on saadaval väga peene ja heleda kaltsineeritud pulbrina, tumeda kaltsineerimata pulbrina ja granuleeritud kujul.
Põletuse lõpus, keraamikaahju jahtumisel, tekitab rutiil glasuuris erinevaid kristalliseerivaid, täpitavaid ja voolavaid efekte ning seda kasutatakse erinevat tüüpi värvilistes glasuurides, et ilmestada nende pinda. Seepärast on rutiil keraamikute hulgas kõrgelt hinnatud ning seda kasutades luuakse kauneid varieeruvaid glasuure.
Rutiilis võib olla erinev kogus rauda ja muid lisandeid, mis tekitavad värvide ja pinnakujunduse muutusi. Rutiilis on just värvivad metalliühendid need, mis tekitavad variatsioone ning rutiili funktsioon glasuurides on enamasti osaliselt või peamiselt värvi andev. Juba 2% rutiili lisamine võib kõrgkuumusglasuuride puhul avaldada märkimisväärset mõju.
Rutiil, olles ka ise kristalliline, julgustab mikrokristallide ja nirede teket glasuuris.
Kuna rutiil sisaldab märkimisväärset rauda, tekitab selle kasutamine koos teiste värvainetega sageli määrdunud tooni või värvimuutusi, eriti kui glasuur on raua olemasolu suhtes tundlik.
Glasuurides võib rutiil olla üsna tundlik hägustajate suhtes. Kummaliselt rutiil ja tina, teine hägustav tegur, võivad tekitada mõningaid väga huvitavaid reaktsioone ning on tavaline, et rutiilglasuurides leidub tina kuni 4%.
Rutiilipulbri värvi järgi võiks arvata, et tegemist on mineraaliga, kuid pulber sisaldab tavaliselt 90% või rohkem titaandioksiidi.
Granuleeritud rutiili kasutatakse mõnikord ka keraamilistes massides ja glasuurides, et luua täpiefekti.
Rutiili kasutatakse ka spetsiaalseteks efektideks pliiglasuurides, kus seda võib olla kuni 15%.
Tinaoksiid peidab täiesti rutiili sinise efekti, see toob välja raua värvi nii massis kui rutiilis endas.
4–8% rutiili lisamine paljudele kõrgkuumusglasuuridele võib muidu igava glasuuri muuta palju huvitavamaks.
Andrej Plenković

Andrej Plenković (sündinud 8. aprillil 1970 Zagrebis) on Horvaatia poliitik, ta on Horvaatia Demokraatliku Liidu liige. Ta on 19. oktoobrist 2016 Horvaatia peaminister.
Ta lõpetas aastal 1993 Zagrebi Ülikooli õigusteaduskonna. 
Ta töötas aastast 1993 mitmesugustel postidel Horvaatia välisministeeriumis. Aastatel 2002–2005 oli ta Horvaatia missiooni asejuht Euroopa Liidu juures Brüsselis, ta juhtis poliitilise missiooni tegevuse kooskõlastamist ja arendas võrgustikutööd Euroopa Komisjoni, Euroopa Ülemkogu, Euroopa Parlamendi ja muude alaliste esindustega eri liikmesriikides.
Aastal 2011 valiti ta Horvaatia parlamendi liikmeks (Horvaatia Demokraatliku Liidu nimekirjas). Aastal 2013 (pärast Horvaatia ühinemist Euroopa Liiduga) valiti ta Euroopa Parlamendi liikmeks, ta oli Euroopa Parlamendi liige 1. juulist 2013 kuni 12. oktoobrist 2016; Euroopa Parlamendis olles kuulus ta Euroopa Rahvapartei fraktsiooni.
19. oktoobrist 2016 on ta Horvaatia peaminister.

Isiklikku

Ta on abielus ja kahe lapse isa.
Burgundia ringkond

Burgundia ringkond (saksa Burgundische Kreis, hollandi Bourgondische Kreits, prantsuse Cercle de Bourgogne) oli Saksa-Rooma riigi ringkond, mis loodi aastal 1512 ja suurenes märkimisväärselt aastal 1548. Lisaks Burgundia vabakrahvkonnale (tänapäevane Franche-Comté) kattis Burgundia ringkond laias laastus Madalmaad, s.o alad, mis on nüüd tuntud kui Holland, Belgia ja Luksemburg ning külgnevad osad Prantsuse Nord–Pas-de-Calais' piirkonnast.
Ringkonna territoriaalset ulatust kärbiti märkimisväärselt 17. sajandil Seitsme Ühendatud Provintsi eraldumisega aastal 1581 (tunnustatud 1648) ja Burgundia vabakrahvkonna annekteerimisega Prantsusmaa poolt aastal 1678. Keiserliku territooriumi okupeerimine Reini jõest läänes ja sellele järgnenud annekteerimine revolutsioonilise Prantsusmaa poolt 1790. aastatel tegi tegelikult ringkonna olemasolule lõpu.

Koosseis

Pärast 1548. aasta Augsburgi Riigipäeva olid ringkonnas järgmised territooriumid:
Leonhard Voltri

Leonhard Gustav Voltri (13. jaanuar 1897 Haaslava vald, Tartumaa – 25. detsember 1978 Kehtna, Rapla rajoon) oli eesti loomaarst.
Ta õppis aastail 1922–1927 (lõpetas cum laude) Tartu ülikooli loomaarstiteaduskonnas, cand. agr. 1961 (EPA), Eesti Üliõpilaste Seltsi vilistlane.
Ta osales Esimeses maailmasõjas ja Vabadussõjas, oli 1927–1931 Eesti Seakasvatuse Seltsi veterinaarinstruktor ja põllumajandusliku keskühisuse Estonia Tallinna eksporttapamaja loomaarst, alates 1931. aastast Kuremaa seakasvatuse katsejaama juhataja. Teise Nõukogude okupatsiooni algul ta arreteeriti, oli 10 aastat sunnitööl. Alates 1957. aastast töötas ta Kehtna sovhoostehnikumis, oli hiljem selle juhataja.
Vladislav Goranov

Vladislav Goranov (bulgaaria keeles Владислав Иванов Горанов; sündinud 30. aprillil 1977 Plevenis) on Bulgaaria poliitik (Kodanikud Euroopa Arengu Poolt Bulgaarias (GERB)).
1999. aastal omandas ta D. A. Tsenovi Majandusakadeemias magistrikraadi raamatupidamise erialal.
1998–2001 töötas ta Bulgaaria Põllumajanduse, Metsamajanduse ja Agraarreformi Ministeeriumis. 2001–2009 oli ta Bulgaaria Rahandusministeeriumi sotsiaalkulutuste osakonna juhataja. 2009. aasta augustist kuni 2013. aasta aprillini oli ta Bulgaaria rahandusministri asetäitja. 2013. aasta maist kuni 2014. aasta veebruarini oli ta Bulgaaria Rahvusliku Assamblee (parlamendi) liige.
Vladislav Goranov oli Bulgaaria rahandusminister 7. novembrist 2014 kuni 27. jaanuarini 2017 ja on uuesti alates 4. maist 2017.
Darevskia

Levila

Nad on levinud Euroopa ja Aasia lõunaosas.
Angie Stone

Angie Stone (sünninimi Angela Laverne Brown; sündinud 18. detsembril 1961) on USA soullaulja.
Angie Stone on kolmekordne Grammy auhinna nominent, viimati 2008. aastal.
Simpsoni maakond (Mississippi)

Simpsoni maakond (Simpson County) on maakond USA-s Mississippi osariigis. Geograafilised koordinaadid on 31°924' N, 89°92' W.
Maakonna halduskeskus on Mendenhall ja suurim linn Magee.
Maakonna pindala on 1529 km². Veepindala on 5 km².
Elanike arv oli 2010. aasta rahvaloenduse järgi 27 503. Aastal 2000 oli elanikke 27 639.

Ajalugu

Simpsoni maakond moodustati 23. jaanuaril 1824. Maakond sai nime kohtunik Josiah Simpsoni järgi.
Aleksander Karro

Isiklikku

Ta oli abielus Alma Karroga (neiuna Laipman, Bernhard Laipmani tütar), neil oli kaks poega ja tütar. Tütar Imbi oli keraamik ja kunstipedagoog.
Tõnis Laugesaar

Tõnis Laugesaar (sündinud 3. juulil 1994) on eesti orienteeruja.
2013. aastal lõpetas Kadrina Keskkooli.
Aastatel 2008–2014 võitis orienteerumise Eesti meistrivõistlustel noorte ja juunioride vanuseklassides 32 kulda, 4 hõbedat ja 3 pronksi.
2011. aastal võitis rogaini Euroopa meistrivõistlustel Raunas juunioride klassis hõbeda koos Asso Kesaväliga.
2013. aastal võitis rattaorienteerumise juunioride maailmameistrivõistlustel Rakveres teatevõistlusel hõbeda Eesti meeskonnas koos Paul Nestori ja Kristjan Linnusega.
Paikuse valla vapp

Paikuse valla vapp on Pärnu maakonnas asunud endise Eesti haldusüksuse Paikuse valla vapp.
Vapp on kinnitatud 27. märtsil 1995.
Vapi autor on Vello Paluoja.

Vapi kirjeldus

Püstiselt poolitatud roheline-kuldsel kilbil vastandvärvides, paremal kuuse ja vasakul männi võraga juurtega puu. Vapi ülaservas on nurgaga kilbi poolitusteljele toetuvad võrdhaarsed vastandvärvides kolmnurgad: parem - kuldne, vasak - roheline.

Põhjendus

Vapi värvused tähistavad Pärnumaad ja tunnused Paikuse valda kuna inimtegevus toimus siin juba mesoliitikumis ja valla territoorium on kaetud enamuses kuuse - männimetsaga. Vapi parempoolne ülemine lõik sümboliseerib Pärnu jõge ja vasak Reiu jõge. Graafiliselt moodustab jõgede ristumiskoht vallale sümboolse kodukatuse. Paikkonna iidsust, ajaloolist arengut ja keskkonda iseloomustab vapi keskel asetsev kuusk/mänd. 75% valla pindalast on tänagi kaetud metsaga.
Jessica Barth

Jessica Barth (sündinud 14. septembril 1970 San Mateos Californias) on Ameerika Ühendriikide näitleja.